钦定古今图书集成/理学汇编/字学典/第001卷 > 上古
## 钦定古今图书集成/理学汇编/字学典/第001卷 > 上古

### 太昊伏羲氏始造书契

按《史记补三皇本纪》：“太昊伏羲氏造书契，以代结绳
之政。”

按《通鉴前编》，“太昊德合上下，天应以鸟兽文章，地应
以《河图》《洛书》。于是仰观象于天，俯观法于地，中观万
物之宜，始画八卦，造书契，以代结绳之政。”书制有六，
一曰象形，二曰假借，三曰指事，四曰会意，五曰转注，
六曰谐声。使天下义理必归文字，文字必归六书。

〈释义〉书画字也。一曰“象形”，谓日月之类，象日月形体而为之也。“二曰会意”，谓武、信之类，止戈为武，人言为信，会合人意也。三曰“转注”，谓《考》《老》之类，建类一首，文意相受，左右相注，故名《转注》也。四曰“处事”，谓上下之类，人在一上为上，人在一下为下，各有其处，事得其宜，故曰“处事”也。五曰“假借”，谓令长之类，一字两用也。六曰“谐声”，谓形声一也，如江河之类，皆以水为形，以工可为声也。　又曰：时有龙马负图出于河之瑞，因而名官。命朱襄为飞龙氏造书契。

按：唐韦续《五十六种书法》：“太昊庖牺氏获景龙之瑞，
始作《龙书》。”

按《路史》：太昊伏戏氏以龙纪官，百师服皆以龙名，作
为龙书，以立制号。而同文稽夬象，肇书契，以代结绳
之政。百官以治，万民以察，而文籍繇是兴矣。

### 炎帝神农氏始作八穗书

按《史记补三皇本纪》不载。按韦续《书法》，“炎帝神农
氏因上党羊头山始生嘉禾八穗，作《八穗书》。”

按《路史》“炎帝神农氏命屏封作穗书，以同文攽令。”

### 黄帝有熊氏命苍颉作字始有鸟篆云书

按《史记五帝本纪》不载。按《外纪》，“帝命苍颉为左史，
沮诵为右史。苍颉见鸟兽之迹，体类象形而制字，使
天下义理必归文字，文字必归六书。”

按《淮南子本经训》：“昔者苍颉作书，而天雨粟，鬼夜哭。”

〈注〉《造书契》则诈伪萌生，去本趋末，弃耕作之业，而务锥刀之利。天知其将饿，故为“雨粟”；鬼恐为书文所劾，故“夜哭。”

按《孝经援神契》：“奎主文章，苍颉效象，洛龟曜书，丹青
垂萌画字。”宋均注曰：“奎星屈曲相钩，似文字之画，苍
颉视龟而作书，则河洛之应，与人意所惟通矣。”
按韦续《书法》：黄帝史苍颉写鸟迹为文，作篆书，因卿
云作云书，亦黄帝时也。

按《路史》：“仓帝史皇氏，名颉，姓侯冈，龙颜侈哆，四目灵
光。”

〈注〉《苍颉庙碑》云：“苍颉天生德于大圣，四目灵光，为百王作宪。”其铭曰：“穆穆圣苍，熹平六年立。”按《春秋演孔图》及《春秋元命苞》叙帝王之相云：“苍颉四目，是谓并明；颛帝戴于，是谓崇仁帝。”“戴干，是谓清明；尧眉八采，是谓通明；舜目重童，是谓无景；禹耳三漏，是谓大通；汤臂三肘，是谓柳翼；文王四乳，是谓含良；武王＝齿，是谓刚强。”不及人臣也。故索靖《草书状》曰：“圣皇御世，随时之宜。苍颉既王，书契是为。”而《世纪》乃言：黄帝史官。苍颉取象，鸟迹始作文

《字记》其言动，策而藏之，名曰“书契” ，妄也。

“上天作令，为百王宪。”“实有睿德，生而能书。”及受《河图》
绿字。

《河图玉版》云：“苍颉为帝南巡狩，登阳虚之山，临于元扈洛汭之水，灵龟负书丹甲青文以授帝，谓苍颉。阳虚山在上洛。”

于是穷天地之变，仰观奎星圆曲之势，俯察龟文鸟
羽山川，掌指而刱文字，形位成文，声具以相生为字，
以正君臣之分，以严父子之仪，以肃尊卑之序。法度
以出，礼乐以兴，刑罚以著。为政立教，领事辨官，一成
不外于是而天地之蕴尽矣。

苍帝所制，乃古文虫篆，孔壁古文蝌蚪书，即其体也。《魏略》言邯郸淳善《苍颉虫篆》是矣。自苍颉至周宣，皆《苍颉》之体也。《宣王纪》：其史籀始作大篆十五篇，号曰《篆籀》，与苍颉二体，所谓古文，因而用之。卫恒云：苍颉造书，因而遂滋，则谓之字。字有六义，至三代不变改，故孔颖达云：“苍颉至今，字体虽变，而六体之本，古今” 不易。《汉志》云：苍颉多古字，俗师失其读。宣帝征齐人能正读者张敞从受之。传至外孙之子杜林，始为作训，子云因作《训纂》。此书断所以为《吕氏书》言苍颉造大篆为非，谓若苍造大篆，则置古文于何地？古文为本篆，籀其子孙矣。《孝经援神契》云：“奎主文章，苍颉作文字者，总而为言，包意以名事也；分” 而为义，则文者祖父，字者子孙，滋蔓而相生尔。

“天为雨粟”，“鬼为夜器，龙乃潜藏。”

《论衡》曰：“河出图，洛出书，圣帝之瑞。” 苍颉作文字业，与天地同指，与鬼神合，何非何恶，而致雨粟鬼哭之怪哉？图书文章，与作书何异？使天地鬼神恶人作书，则图书出，乃无此怪，或苍颉作书适与之会尔，盖一说也。

文字备于以存乎记注，乃“著绩别生”，“正名孚号”，而升
封于介丘。纪文字以昭异世，而文辞日昌矣。

按《云笈七签》：“帝服斋中宫有大鸟衔图，体备五色，三
文成字。又至翠妫之泉，有黄龙负图而出于河，其图
五色毕具，白图兰叶而朱文，帝令侍臣写之，以示天
下，曰河图书。”帝既得龙凤之图，书苍颉之文，即制文
章，始代结绳之政，以作书契。〈按苍颉或言黄帝臣或言苍帝皆难确据姑两

存之

### 少昊金天氏始作鸾凤之书

按《史记。五帝本纪》不载。按韦续《书法》，“少昊金天氏
作鸾凤书，以鸟纪官，文章衣服，取象古文。”

按《路史》：少昊青阳氏即位，诸福之物毕至，爰书鸾凤。

### 颛顼高阳氏作科斗书

按《史记。五帝本纪》不载。按韦续《书法》，“科斗书者，因
科斗之名，故饰之以形，不知年代，或云颛顼高阳氏
所作。”

按《路史》：帝颛顼高阳氏文龙负图，于是书科斗。
按《玉海书序》，孔壁得科斗文字书，始云高阳氏作。
按释之《金壶记》高阳氏状科斗之形，作科斗书，亦曰
篆文。

### 帝喾高辛氏始作人形书

按《史记五帝本纪》不载。按韦续《书法》，“帝喾高辛氏
以人纪事，作仙人形书，车器衣服皆为之。”